## Rješenje Agencije za zaštitu tržišnog natjecanja klasa: UP/430-01/2007-02/19 urbroj: 580-03-07-61-02 od 4. travnja 2007.

### NN 42/2007 (23.4.2007.), Rješenje Agencije za zaštitu tržišnog natjecanja klasa: UP/430-01/2007-02/19 urbroj: 580-03-07-61-02 od 4. travnja 2007.

# AGENCIJA ZA ZAŠTITU TRŽIŠNOG NATJECANJA

**1424**

Agencija za zaštitu tržišnog natjecanja na temelju članka 13. stavka 1. i 2.
Zakona o državnim potporama (»Narodne novine«, broj 140/05), u upravnom postupku
donošenja odobrenja na Prijedlog Uredbe o poticanju ulaganja, pokrenutom na
zahtjev Ministarstva gospodarstva, rada i poduzetništva, sa sjedištem u Zagrebu,
Ulica grada Vukovara 78, temeljem odluke donesene na 80. sjednici Vijeća za
zaštitu tržišnog natjecanja, održanoj 4. travnja 2007., donosi

## RJEŠENJE

I. Odobrava se Prijedlog Uredbe o poticanju ulaganja.
II. Ovo rješenje bit će objavljeno u »Narodnim novinama«.

```
Obrazloženje
```

1. ZAHTJEV ZA DONOŠENJE ODOBRENJA

Agencija za zaštitu tržišnog natjecanja (dalje: Agencija) zaprimila je 21.
ožujka 2007., od Ministarstva gospodarstva, rada i poduzetništva (dalje:
Ministarstvo), Prijedlog Uredbe o poticanju ulaganja (dalje: Prijedlog Uredbe),
klasa: 011-01/07-01/01, urbroj: 526-07-01/1-07-13, od 20. ožujka 2007. kao i
Obrazac prijave državne potpore za Prijedlog Uredbe (dalje: Obrazac prijave).
Iz Prijedloga Uredbe razvidno je da isti sadrži elemente državne potpore te da
kao takav predstavlja program iz članka 3. stavka 2. Zakona o državnim potporama
(»Narodne novine«, broj 140/05; dalje: ZDP) iz kojeg proizlazi da se programom
državne potpore smatra akt na temelju kojeg se, bez potrebe za dodatnim
provedbenim mjerama, unaprijed neodređenim korisnicima dodjeljuju pojedinačne
državne potpore.
Prijedlog Uredbe predstavlja program državne potpore koji Ministarstvo upućuje
na usvajanje Vladi Republike Hrvatske te je isti Agenciji podnesen na ocjenu
sukladno članku 11. stavku 1. ZDP-a.
Na prijedloge akata podnesene sukladno članku 11. stavka 1. ZDP-a, Agencija
donosi rješenje sukladno članku 13. ZDP-a.
Obrazac prijave dostavljen je sukladno članku 2. stavku 2. Pravilnika o obliku i
sadržaju, te načinu prikupljanja podataka i vođenja evidencije državnih potpora
(»Narodne novine«, broj 11/05).

2. OPIS PRIJEDLOGA UREDBE

2.1. Davatelj sredstava: Ministarstvo gospodarstva, rada i poduzetništva
2.2. Naziv: Prijedlog Uredbe o poticanju ulaganja
2.3. Cilj: Regionalni razvoj
2.4. Pravni temelj: Zakon o poticanju ulaganja (»Narodne novine«, broj 138/06)
2.5. Kategorije državne potpore, intenzitet i visina opravdanih troškova:
a) državna potpora za početna materijalna i nematerijalna ulaganja određena je
člankom 1.5. i 1.6. Prijedloga Uredbe.
Početnim materijalnim ulaganjima smatra se početak građevinskih radova odnosno
prva preuzeta obveza u smislu narudžbe opreme, pri čemu su isključene pripremne
studije izvedivosti.
Visina, intenzitet i opravdani troškovi, osim u navedenom članku Prijedloga
Uredbe, predviđeni su i Zakonom o poticanju ulaganja u vidu porezne povlastice,
a s obzirom na visinu ulaganja. Rečeni članak Zakona o poticanju ulaganja osim
opravdanih troškova za materijalna ulaganja predviđa i opravdane troškove za
nematerijalna ulaganja.
b) državna potpora za otvaranje novih radnih mjesta povezanih s ulaganjem
određena je člankom 7. i 8. Prijedloga Uredbe
Kategorije osoba na koje se odnosi zapošljavanje i usavršavanje određene su u
članku 8.1. Prijedloga Uredbe, a odnosi se na osobe koje se teže zapošljavaju.
Novootvorena radna mjesta otvaraju se kao posljedica povećane učinkovitosti
kapaciteta nositelja poticajnih mjera stvorenih ulaganjem, te su direktno vezana
uz aktivnosti projekta ulaganja i omogućuju obavljanje registriranih djelatnosti
nositelja poticajnih mjera.
Visina državne potpore za otvaranje novih radnih mjesta povezanih s ulaganjem
određena je člankom 7. Zakona o poticanju ulaganja i ovisi o stopi
nezaposlenosti u županiji u koju se ulaže. Najmanji iznos je 1.500 EUR po
novootvorenom radnom mjestu, a najveći 3.000 EUR.
c) državna potpora za usavršavanje povezano s ulaganjem određena je člankom 7. i
8. Prijedloga Uredbe
Intenzitet državne potpore za usavršavanje povezane s ulaganjem može iznositi
maksimalno do 50 posto visine bespovratne novčane potpore za otvaranje novih
radnih mjesta povezanih s ulaganjem, a sukladno maksimalno dopuštenim
intenzitetima potpora u slučaju općeg i posebnog usavršavanja iz članka 8. točke
3. Zakona o poticanju ulaganja.
Sukladno članku 8. stavku 3. rečenog Zakona, intenzitet državne potpore za
posebno usavršavanje ne može prijeći 35 posto opravdanih troškova za velike
poduzetnike, odnosno 45 posto oprav­danih troškova za male i srednje
poduzetnike. U slučaju općeg usavršavanja, intenzitet potpora ne može prelaziti
60 posto za velike poduzetnike odnosno 80 posto za male i srednje poduzetnike.
Opravdani troškovi usavršavanja određeni su člankom 8.2. g) Prijedloga Uredbe i
odnose se na troškove instruktora i mentora, putne troškove polaznika
usavršavanja i ostale tekuće troškove koji se odnose na izvođenje programa
usavršavanja.
d) državna potpora za osnivanje i razvoj tehnološko razvojno-inovacijskih
centara određena je člankom 11. točkom 4. Zakona o poticanju ulaganja i odnosi
se na potpore za investiranje u dugotrajnu imovinu odnosno za kupnju opreme
tehnološko razvojno-inovacijskog centra u visini do 5 posto opravdanih troškova
kupnje opreme. Oprema za koju se odobrava državna potpora opisana je u članku 9.
i 10. Prijedloga Uredbe.
e) državne potpore za velike projekte ulaganja – »Projekt ulaganja od značajnog
gospodarskog interesa«, odnosno njihova visina i intenzitet, određene su u
članku 12. točki 3. i 4. Zakona o poticanju ulaganja i članku 11. Prijedloga
Uredbe.
Korištenje poticajnih mjera za velike projekte ulaganja Ministarstvo
gospodarstva, rada i poduzetništva u obvezi je pojedinačno prijaviti Agenciji
sukladno članku 12. ZDP-a.
2.6. Korisnici sredstava: mali, srednji i veliki poduzetnici koji nisu u
financijskim teškoćama i koji ne obavljaju djelatnost industrije čelika i
sintetičkih vlakana.
2.7. Instrument državne potpore: subvencija, carinska olakšica u obliku
oslobađanja od plaćanja carinske pristojbe te porezna olak­šica u obliku
smanjenja stope poreza na dobit.
2.8. Izvori sredstava: sredstva za provedbu Uredbe osigurana su u Državnom
proračunu Republike Hrvatske za 2007. na poziciji Ministarstva gospodarstva,
rada i poduzetništva A450004 – provedba mjera za poticanje ulaganja u iznosu od
19.500.000,00 kuna.
Za razdoblje 2008.-2010. planira se korištenje bruto iznosa od 130.000.000,00
kuna na sljedeći način: 2008. iznos od 30.000.000,00 kn; 2009. iznos od
50.000.000,00 kn, te 2010. iznos od 50.000.000,00 kn. Za razdoblje od 2010. do
2013. bruto iznos utvrdit će temeljem ukupnog broja prijava i visine opravdanih
troškova ulaganja, na temelju prethodnih godina.
2.9. Trajanje važenja Uredbe: od 2007. do 2013.

3. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) razmatralo je Prijedlog
Uredbe na svojoj 80. sjednici održanoj 4. travnja 2007.
Prilikom donošenja odluke Vijeće je uzelo u obzir sve činjenice iz Prijedloga
Uredbe i Obrasca prijave.
Vijeće je utvrdilo da mjere predviđene Prijedlogom Uredbe, opisane u točki 2.5.
obrazloženja ovog rješenja predstavljaju državnu potporu iz članka 3. stavka 1.
ZDP-a, odnosno Vijeće je utvrdilo da je u konkretnom slučaju riječ o državnim
potporama jer se radi o transferu ili smanjenju priliva državnih sredstava;
utvrđeno je kako sredstva predstavljaju potporu koja korisnicima potpore donose
ekonomsku prednost koju isti ne bi ostvarili kroz svoje redovno i normalno
poslovanje; utvrđeno je kako dodjelom sredstava na način predviđen Prijedlogom
Uredbe postoji mogućnost narušavanja tržišnog natjecanja davanjem prednosti na
tržištu korisniku državne potpore osobito u mjeri u kojoj to može utjecati na
ispunjenje međunarodno preuzetnih obveza Republike Hrvatske koje proizlaze iz
Sporazuma o stabilizaciji i pridruživanja između Republike Hrvatske i Europskih
zajednica i njihovih država članica (»Narodne novine –Međunarodni ugovori«, br.
14/01, 14/02, 1/05 i 7/05; dalje: SSP).
Člankom 4. stavak 1. ZDP-a propisana je opća zabrana davanja državnih potpora
koje narušavaju ili bi mogle narušiti tržišno natjecanje davanjem prednosti na
tržištu korisniku državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza Republike
Hrvatske iz SSP-a. Izuzeća od opće zabrane propisana su člankom 4. stavkom 2. i
3. ZDP-a.
Vijeće je utvrdilo da Prijedlog Uredbe razrađuje Zakon o poticanju ulaganja koji
predstavlja njegov pravni temelj.
Prijedlogom Uredbe, isto kao i Zakonom o poticanju ulaganja predviđene su
državne potpore za početna materijalna i nematerijalna ulaganja, za otvaranje
novih radnih mjesta povezanih s ulaganjem, za usavršavanje povezano s ulaganjem,
za osnivanje i razvoj tehnološko razvojno - inovacijskih centara i strateških
aktivnosti poslovne podrške te za velike projekte ulaganja.
Zakon o poticanju ulaganja koji predviđa dodjelu regionalnih državnih potpora
usklađen je sa ZDP-om, o čemu je Agencija izdala prethodno obvezujuće mišljenje
od 27. srpnja 2006., klasa: 430-01/2006-02/20; urbroj: 580-03-05-43-05.
S obzirom da se Prijedlogom Uredbe, koji predstavlja program državne potpore iz
članka 3. stavka 2. ZDP-a, razrađuju odredbe Zakona o poticanju ulaganja, te da
kategorije državnih potpora i njihovi intenziteti i opravdani troškovi
odgovaraju kategorijama državnih potpora i njihovim vrstama i intenzitetima
opisanim u Zakonu o poticanju ulaganja koji je usklađen sa ZDP-om, Vijeće je
odlučilo kao u točki I. izreke ovog rješenja.
Nadalje, s obzirom da su Prijedlogom Uredbe predviđene regionalne državne
potpore za čiju je primjenu potrebno postojanje regionalne karte Republike
Hrvatske, koja još uvijek nije usvojena, Vijeće posebno skreće pozornost da se
do izrade regionalne karte, regionalne državne potpore predviđene Prijedlogom
Uredbe ne mogu se dodjeljivati.
Temeljem članka 18. ZDP-a, a u svezi s člankom 13. stavkom 2. ZDP-a, rješenja
Agencije kojima se daje odobrenje na prijedlog akta državne potpore objavljuju
se u »Narodnim novinama«. Stoga je Vijeće odlučilo kao u točki II. izreke ovog
rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2007-02/19
Urbroj: 580-03-07-61-02
Zagreb, 4. travnja 2007.

Predsjednica Vijeća za
zaštitu tržišnog natjecanja
**Olgica Spevec**, v. r.

Rješenje, NN 42/2007-1424
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)